  Виталий Пронин Война сярысь малпаськыку, тодамы шер вайиськомы, кызьы ож дыръя пудо-животъёс улӥзы. Архивъёсты бугыръяса, война сярысь фильмъёс учкыса но книгаос лыдӟыса, мон валай: Быдӟым Вормонэз матэктытыны юрттӥзы валъёс но. Пичи Пурга ёросысь З. Вахрушева Ижевск — Балезино чугун сюресэз лэсьтонын ужамын. Пичи Пурга ёросысь И. Владимироввойна дыръя кавалерист вал. Ньыль пыдо геройёс секыт грузъёсты нуллӥзы. Пехотаез но ож лудэ ӵем гинэ вуттылӥзы. Партизанъёслэн оскымон эшъёссы но валъёс вал. Син азе кинохроникаысь суредъёс пуксё: секыт снарядъёсын тырмытэм уробоез нӧдэтӥ кыско валъёс. Тулыс но сӥзьыл машинаос дэрие нӧдылӥзы, нош валъёс сюрестэм интыостӥ ортчылӥзы. Артиллеристъёс туж яратӥзы бадӟым, таза валъёсты — соос гаубицаосты но кыскыны вормо вал. Асьме солдатъёс, трофейной валъёсты кыткылыкузы, паймылӥзы: таза пудоос, кӧня ке нунал ужаса, жадеменызы усьылӥзы. «Владимировец» (владимирской тяжеловоз) породаысь валъёс ӝыны Европаез ортчизы, липетъёсысь куроез но сютэм вылысь сиылӥзы, нош трофейной валъёс тэргаськисесь вылӥллям — соослы нимысьтыз сиён кулэ. Кӧня сӧсырмем солдатъёсты утизы валъёс! Тросэз лазаретъёс но медсанбатъёс уго интыысь интые валъёсын ветлӥзы. Асьсэос валъёс ӧз быгатэ пулялэсь я снарядлэсь ватскыны траншеяын яке блиндажын. Озьы Быдӟым ож дыръя 1 миллионлэсь трос вал быриз. Та геройёслэсь нимъёссэс асьмеос ум тодӥське, медаль-орденъёсын соос пусъемын ӧвӧл, дано нимъёс соослы ӧз сётъялэ… Пичи Пурга ёросамы «Янгалиф» колхозын породистой валъёсты будэтӥллям. Ожен йырин вал будэтон пашмиз. Троссэ валъёсты фронтэ келязы. Армилы юри будэтэм валъёсты сяна, фронтэ нуизы колхозысь ужан валъёсты но. Пересьёс тодазы вайыло на: валъёс шӧдӥллям доренызы, кузёосынызы люкиськемзэс — синкылиен, пе, бӧрдо вал… Война дыръя кавалерист луыса ожмаськиз ӵыжы-выжымы Иван Никитович Владимиров. Со вордскиз Курчум-Норъя гуртын 1920-тӥ арын. Иван Никитович ушъяськылэм: вал ворттыку, со вылэ пуксьыны быгато. Озьы ик вал, дыр. Иван Никитович лапег, чиед, чырткем вылэм. Со, войнаысь 1946-тӥ арын бертыса, вордскем гуртаз ужам. Ижевск — Балезино чугун сюресэз но валъёстэк лэсьтыны быгатысалзы меда? Та сюресэз лэсьтон сярысь мадьылоз вал мынам пересь ӵужанае Зоя Афанасьевна Вахрушева. Со вордскиз 1922-тӥ арын Кез ёросын. Ми сое ум вунэтӥське, гожтыса кельтэм тодэ ваёнъёссэ утьыса возиськом. Зоя Афанасьевна тодаз вайылӥз: сӥзьыл, юосты октэм бере, пиналъёсты быдэс толлы келяло вал Чепца станцие гравий нуллыны. Сое 5 иськемысь валъёсын ворттӥллям. Толалтэ шимес кезьыт вылэм, валъёс но мырдэм чидало, пе, вал: ныръёссы гӧртылӥллям, мар сюрем ӟустариосын шобыръяллям соосты. Асьсэос ик пиналъёс валъёсты чакласа возё вылэм. Нылкышноос, пиналъёс, валъёс вылэ сыӵе секыт уж усиз, шуылоз вал пересь ӵужанаймы. 2012-тӥ арын солы 90 арес тырмиз, со аре ик улонысь кошкиз. Мон ачим вольтижировкаен (конный спорт) вырисько бере, валъёс шоры синмаськыса учкисько — кыӵе соос чебересь, йӧноесь… Нош кыӵе соос адскизы ож лудын? Та сярысь малпаку гинэ но, сюлэм шымырске. ________ Ксения ПОКОЕВА,Пичи Пурга черкогуртысь гимназиысь 7-тӥ классын дышетскись Дышетӥсез Римма Александровна Владимирова Теги: Быдымож Историысьчуръёс  